ກອງທັບ Chad ຊ່ວຍເຫຼືອ ຊາວໄນຈີເຣຍ ທີ່ຖືກກຸ່ມໂບໂກ ຮາຣາມ ລັກຈັບໄປ
ພວກ​ກໍ່​ການ​ຮ້າຍ ພ້ອມ​ດ້ວຍຊາວ​​ໄນ​ຈີ​ເຣຍ ທີ່ຖືກ​ລັກ​ພາ​ຕົວ​​ໄປ ຈຳນວນ 100 ຄົນ ​ ໄດ້​ຖືກ​ກອງທະຫານ Chad ຢຸດ​ໄວ້​ ຢູ່​ຊາຍ​ແດນ.
ເຈົ້າໜ້າທີ່ກ່າວວ່າ ກຳລັງຮັກສາຄວາມໝັ້ນຄົງ ໃນປະເທດ Chad ໄດ້ຊ່ວຍເຫຼືອຊາວໄນຈີເຣຍ ທີ່ຖືກພວກຫົວຮຸນແຮງ ໂບໂກ ຮາຣາມ ຊຶ່ງເປັນກຸ່ມອິສລາມກໍ່ການຮ້າຍໄນຈີເຣຍ ລັກພາຕົວໄປເມື່ອບໍ່ດົນມານີ້ ພວກຄົນເຫຼົ່ານັ້ນ ຖືກພວກຫົວຮຸນແຮງດັ່ງກ່າວ ຈັບໄປເມື່ອ ວັນອາທິດແລ້ວນີ້ ໃນການບຸກໂຈມຕີເມືອງນຶ່ງ ໃກ້ກັບຊາຍ ແດນຕິດກັບປະເທດ Chad ນັ້ນ ພວກກໍ່ການຮ້າຍ ພ້ອມດ້ວຍຊາວໄນຈີເຣຍ ທີ່ຖືກລັກພາຕົວ ໄປ ຈຳນວນ 100 ຄົນ ໄດ້ຖືກກອງທະຫານ Chad ຢຸດໄວ້ ຢູ່ຊາຍແດນ ບໍ່ເປັນທີ່ແຈ້ງຂາວໃນທັນທີນີ້ເທື່ອ ວ່າ ພວກທະຫານ Chad ເຮັດຢ່າງໃດກັບພວກໂບໂກ ຮາຣາມ ຫຼືວ່າ ພວກຊາວໄນຈີເຣີຍ ທີ່ຖືກຊ່ວຍມາໄດ້ນັ້ນ ໄດ້ສົ່ງກັບຄືນເມືອບ້ານແລ້ວບໍ່? ພວກໂບໂກ ຮາຣາມ ຢາກຈັດຕັ້ງລັດອິສລາມຂຶ້ນຢູ່ໄນຈີເຣຍ ທີ່ພົນລະ ເມືອງ ຫຼາຍກວ່າ 170 ລ້ານຄົນ ແບ່ງເປັນສອງສ່ວນເກືອບເທົ່າໆກັນລະຫວ່າງ ຊາວມຸສລິມສ່ວນໃຫຍ່ຢູ່ໃນພາກເໜືອ ແລະຊາວຄຣິສຕຽນ ສ່ວນຫຼາຍຢູ່ພາກໃຕ້ ກຸ່ມດັ່ງກ່າວ ໄດ້ຖືກກ່າວຫາວ່າ ລັກພາຕົວຫຼາຍຮ້ອຍຄົນຢູ່ໃນພາກຕາເວັນອອກສຽງເໜືອ ເພື່ອນຳມາໃຊ້ເປັນ ທະຫານເກນ ເປັນເມຍ ແລະ ຂ້າທາດ ການລັກພາຕົວພວກເດັກນັກຮຽນຍິງ ຈາກເມືອງ Chibok ທີ່ຢູ່ຫ່າງໄກສອກຫຼີກ ຂອງ ພວກໂບໂກ ຮາຣາມ ເມື່ອວັນທີ 14 ເດືອນເມສາປີນີ້ ໄດ້ດຶງດູດຄວາມສົນໃຈຈາກນາໆ ຊາດ ໄປຍັງບັນຫາຂໍ້ຂັດແຍ້ງດັ່ງກ່າວ  ນັ້ນ ຢ່າງບໍ່ເຄີຍມີມາກ່ອນ ແລະມີການສະເໜີໃຫ້ ຄວາມຊ່ວຍເຫຼືອ ຈາກບັນດາມະຫາອຳນາດຕາເວັນຕົກ ອີກດ້ວຍ